Aɨ norema Juan Bautista waya mama baji chi kꞌõpꞌãyoorã omeerã ome.
Jesús wãyaa wã unukꞌãri,
mãgaji:
—¡Akꞌɨ́tɨ!
Jãgɨta chi oveja chakꞌekꞌa bɨ,
Tachi Akꞌõrepa pëida.
Chi kꞌõpꞌãyo omeerãpa mãga ũridakꞌãri,
Jesús tꞌẽe wãjida.
Jesús ãpɨtee pꞌɨrrabaikꞌãri,
unuji ichi tꞌẽe cheruta mãikꞌaapa mãgaji:
—¿Kꞌãata kꞌinia pꞌanɨma?
aji.
Mãgajida:
—Rabuni (jara kꞌinia bɨ Tachi Jarateepari),
¿pɨ,
sãma baparima?
ajida.
Jesupa pꞌanauji:
—Chétɨ kꞌawaadamerã.
Mãgá wãjida iru baparimaa mãikꞌaapa ma ewate pꞌaneejida iru ome kꞌewara las cuatro pada perã.
Kꞌõpꞌãyo abaapa Juan pedee ũrida mãikꞌaapa Jesús tꞌẽe wãda Andrés paji.
Iru Simón Pedro ɨ̃pema paji.
Mãgɨ́ Jesús ome bapꞌeda,
ne–inaa awaraa ooi naaweda,
isapai wãji chi ɨ̃pema jɨrɨde.
Unu atakꞌãri,
mãgaji:
—Mesías unujidada aji.
(Mãgɨ́ tꞌɨ̃ jara kꞌinia bɨ Cristo,
Tachi Akꞌõrepa pëida eperãarã rey pamerã.)
Mãpai Andrepa chi ɨ̃pema aneeji Jesumaa.
Jesupa iru unukꞌãri,
mãgaji:
—Pɨ Simón,
Juan warra.
Mamĩda pɨ tꞌɨ̃jaradaitꞌeeda aji,
Cefas.
(Mãgɨ́ tꞌɨ̃ griego pedeede jara kꞌinia bɨ Pedro.)
Aɨ norema Jesús wãji Galilea eujãdee.
Mama unuji eperã tꞌɨ̃jarapatapꞌedaa Felipe.
Mãpai mãgaji:
—Mɨ ome nipaparíiji.
Mãgɨ́ Felipe,
Andrés mãikꞌaapa Pedro Betsaida pꞌuurudepemaarã paji.
Felipepa Natanael jɨrɨnaji mãikꞌaapa unu atakꞌãri,
mãgaji:
—Unujidada aji,
eperã Moisepa jarada Tachi Akꞌõre Ũraa pꞌãdade.
Mãgɨ́ ichiaba Tachi Akꞌõre pedee jarapataarãpa chonaarãweda ãchi pꞌãdapꞌedaade jaradapꞌedaa.
Mãgɨ́ eperã José warra;
tꞌɨ̃jarapata Jesús Nazaretdepema.
Natanaelpa mãgaji:
—¡Nazaretdepema!
¿Nazaret pꞌuurudeepa eperã pia uchiaikꞌã?
aji.
Felipepa mãgaji:
—Wãdáma aji,
akꞌɨde.
Jesupa Natanael ichi kꞌaitꞌa cheru unukꞌãri,
mãgaji:
—Na Israel pida wãara tꞌãri pia bapari.
Apida kꞌũrakꞌaa.
Natanaelpa Jesumaa iidiji:
—¿Sãga pɨa mɨ kꞌawa bɨma?
aji.
Jesupa pꞌanauji:
—Felipepa pɨ atanai naaweda,
mɨa pɨ unuji higuera kꞌarra ekꞌari.
Mãpai Natanaelpa mãgaji:
—Tachi Jarateepari,
pɨ Tachi Akꞌõre Warra.
Pɨ Israel pidaarã Rey,
chi cheitꞌee bada.
Jesupa mãgaji:
—¿Ijãa bɨ–ekꞌã aji,
mɨa jarada perã pɨ unuji ma pakꞌuru ekꞌari?
Pɨa unuitꞌee ne–inaa awara ma kꞌãyaara pi–iara.
Mɨa wãarata jararu.
Parãpa unudaitꞌee Tachi Akꞌõre eujã ewaraa kꞌobɨ mãikꞌaapa angeleerã ɨtꞌaa wãruta mãikꞌaapa edaa cheruta mɨ,
chi Eperã Akꞌõre Truadepema,
kꞌaripade.